b'\n_START_ARTICLE_\nClaude Vorilhon\n_START_PARAGRAPH_\nRa\xc3\xabl eli Claude Maurice Marcel Vorilhon (s. 30. syyskuuta 1946) on ufouskonto ra\xc3\xablilaisuuden ranskalainen perustaja ja johtaja. H\xc3\xa4n toimi aiemmin laulajana ja autourheilutoimittajana. J\xc3\xa4lkimm\xc3\xa4iseen liittyen h\xc3\xa4n perusti oman Auto Pop -lehtens\xc3\xa4, ty\xc3\xb6skenteli testiajajana ja osallistui my\xc3\xb6s kilpoihin. H\xc3\xa4n on julkaissut useita kirjoja._NEWLINE_Vorilhon v\xc3\xa4itt\xc3\xa4\xc3\xa4 henkil\xc3\xb6kohtaisesti tavanneensa 13. joulukuuta 1973 ja sit\xc3\xa4 seuranneina p\xc3\xa4ivin\xc3\xa4 ulkoavaruuden muukalaisen, jolta sai toimeksiannon levitt\xc3\xa4\xc3\xa4 t\xc3\xa4m\xc3\xa4n sanomaa maailmalle. Vorilhon on nyttemmin kiert\xc3\xa4nytkin laajalti eri puolilla maailmaa ja k\xc3\xa4\xc3\xa4nnytt\xc3\xa4nyt lukuisia ihmisi\xc3\xa4 perustamansa uskonnon j\xc3\xa4seniksi. H\xc3\xa4nen mukaansa toisen planeetan tieteilij\xc3\xa4t kehittiv\xc3\xa4t kaiken el\xc3\xa4m\xc3\xa4n Maan p\xc3\xa4\xc3\xa4ll\xc3\xa4._NEWLINE_Vorilhon on my\xc3\xb6nt\xc3\xa4nyt useille henkil\xc3\xb6ille ra\xc3\xablilaisuuden Honorary Guiden arvon, mutta muiden muassa Michel Onfray on kielt\xc3\xa4ytynyt tarjotusta kunniasta vastalauseena kultille._NEWLINE_Vorilhonilta ev\xc3\xa4ttiin vuonna 2003 p\xc3\xa4\xc3\xa4sy Etel\xc3\xa4-Koreaan, mink\xc3\xa4 seurauksena monet etel\xc3\xa4korealaiset raelilaiset kokoontuivat protestoimaan p\xc3\xa4\xc3\xa4t\xc3\xb6st\xc3\xa4. Vorilhon on kohdannut my\xc3\xb6s muualla hankaluuksia johtuen varsinkin h\xc3\xa4nen kytk\xc3\xb6ksist\xc3\xa4\xc3\xa4n Clonaid-"ihmiskloonausyhti\xc3\xb6\xc3\xb6n"; h\xc3\xa4nt\xc3\xa4 ei esimerkiksi otettu asumaan Sveitsiin. Vorilhon on julkisuudessa puoltanut muun muassa muuntogeenist\xc3\xa4 ruokaa ja ihmiskloonausta._NEWLINE_Vorilhon oli ensimm\xc3\xa4isess\xc3\xa4 avioliitossaan viidentoista vuoden ajan. Entinen vaimo on v\xc3\xa4itt\xc3\xa4nyt kulttijohtajan tuhonneen niin h\xc3\xa4nen el\xc3\xa4m\xc3\xa4ns\xc3\xa4 kuin pariskunnan kahden lapsenkin el\xc3\xa4m\xc3\xa4t. H\xc3\xa4n on sanonut, ett\xc3\xa4 mies harrasti avioliiton aikana kotonaan seksi\xc3\xa4 satojen sinne tuomiensa naisten kanssa. Vaikka raelilaiset kannattavat seksuaalista vapautta pitk\xc3\xa4lle, pedofilian he ovat tuominneet mielisairautena.'